Diari Oficial de la Generalitat Valenciana


Sumari del DOGV 9996, del 29-11-2024 (2024/12495)

RESOLUCIÓ de 13 de novembre de 2024, de la Direcció General de Treball, Cooperativisme i Seguretat Laboral, per la qual s’establixen les actuacions administratives automatitzades que faran ús del segell electrònic de la Conselleria d’Educació, Cultura, Universitats i Ocupació.
-------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9996

Data del DOGV
:   29-11-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/12372

CVE
:   KTBJ-X-9979-75398

Data del document
:   13-11-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Universitats i Ocupació

La Llei 39/2015, d’1 d’octubre, del procediment administratiu comú de les administracions públiques i la Llei 40/2015, d’1 d’octubre, de règim jurídic del sector públic (d’ara en avant, Llei 40/2015), consagren tant el dret de les persones a relacionar-se amb les administracions públiques per mitjans electrònics com a la utilització d’eixos mitjans per les mateixes administracions.

Dins de les disposicions que trobem sobre este tema, quant als mitjans dels quals pot valdre’s esta administració, la Llei 40/2015 permet l’ús de segells electrònics basats en certificats electrònics que tinguen els requisits exigits per la legislació de firma electrònica per a la identificació i l’autenticació de l’exercici de la competència en l’actuació administrativa automatitzada.

L’article 41 d’esta norma definix l’actuació administrativa automatitzada com tot acte o actuació realitzada íntegrament a través de mitjans electrònics per una administració pública en el marc d’un procediment administratiu, i en la qual no haja intervingut de manera directa personal empleat públic, i determina que en cas d’actuació administrativa automatitzada haurà d’establir-se prèviament l’òrgan o òrgans competents, segons els casos, per a la definició de les especificacions, programació, manteniment, supervisió i control de qualitat i, si és el cas, auditoria del sistema d’informació i del seu codi font. Així mateix, s’indicarà l’òrgan que ha de ser considerat responsable a l’efecte d’impugnació.

En este sentit, l’article 42 de la mateixa llei establix, en l’exercici de la competència d’actuació administrativa automatitzada, la possibilitat d’usar com a sistema de firma electrònica el segell electrònic d’administració pública, òrgan, organisme públic o entitat de dret públic, basat en certificat electrònic reconegut o qualificat, que reunisca els requisits exigits per la legislació de firma electrònica.

Esta normativa estatal s’ha desplegat en el Reial decret 203/2021, de 30 de març, pel qual s’aprova el Reglament d’actuació i funcionament del sector públic per mitjans electrònics, que en l’article 15 establix que les administracions públiques podran utilitzar, per a la identificació electrònica i per a garantir l’origen i integritat dels documents electrònics, entre altres, el segell electrònic basat en un certificat electrònic qualificat i que reunisca els requisits exigits per la legislació de firma electrònica.

Des d’esta perspectiva, l’article 20 del Reial decret 203/2021, de 30 de març, establix la utilització d’estos segells electrònics dins de l’actuació administrativa automatitzada dels procediments que cada administració determine.

En l’àmbit autonòmic, el Decret 220/2014, de 12 de desembre, del Consell, pel qual s’aprova el Reglament d’administració electrònica de la Comunitat Valenciana, modificat per la Llei 9/2019, de 23 de desembre, de la Generalitat, conté en el títol VI disposicions sobre la tramitació electrònica, i l’article 79.2 establix que la creació de segells electrònics es realitzarà mitjançant la resolució dels òrgans superiors de la conselleria o titulars dels organismes públics competents, que es publicarà en la seu electrònica.

Una vegada creat el segell digital, i en virtut de l’article 78 de la mateixa norma, els sistemes o aplicacions informàtiques que hagen de ser utilitzats per a la gestió d’actuacions administratives automatitzades hauran de ser prèviament aprovats a través d’una resolució de l’òrgan administratiu que tinga atribuïda la competència per a la resolució del procediment, amb un informe previ emés per l’òrgan directiu amb competències horitzontals en matèria de tecnologies de la informació i les comunicacions de la Generalitat, dictat segons el que es disposa en l’article 94 del mateix decret, el contingut del qual serà vinculant.

L’acreditació per este mitjà es podrà aplicar a qualsevol actuació administrativa de tràmit, així com als actes resolutoris dels procediments, en aquells supòsits expressament establits per resolució d’esta conselleria en el procediment o actuació concreta en què es pretenga l’aplicació.

Mitjançant la Resolució de 13 de novembre de 2023, de la Conselleria d’Educació, Universitats i Ocupació, es crea el segell electrònic d’actuació administrativa automatitzada com a sistema de firma electrònica per a la identificació i l’autenticació de l’exercici de la seua competència en les actuacions administratives automatitzades generades en l’àmbit funcional d’esta conselleria. <https://dogv.gva.es/>

Amb data 13 de novembre de 2024, la Direcció General de Tecnologies de la Informació i les Telecomunicacions emet l’informe preceptiu en relació al projecte de resolució d’esta direcció general per a l’aplicació del segell electrònic a les actuacions administratives automatitzades plantejades.

El Reglament de la Conselleria d’Educació, Universitats i Ocupació, aprovat pel Decret 136/2023, de 10 d’agost, del Consell, determina l’àmbit de les competències funcionals de la Direcció General de Treball, Cooperativisme i Seguretat Laboral, desplegat per l’Orde 9/2024, de 25 d’abril, de la Conselleria d’Educació, Universitats i Ocupació, en el títol III de la qual s’establixen les competències funcionals de les direccions territorials d’Ocupació i LABORA d’Alacant, Castelló i València. D’acord amb l’article 36.2 d’esta orde, estes direccions territorials depenen funcionalment de la Direcció General de Treball, Cooperativisme i Seguretat Laboral quant a les actuacions administratives de la seua competència.

Per tot això, i en virtut del Decret 17/2024, de 12 de juliol, del president de la Generalitat, pel qual es determina el nombre i la denominació de les conselleries, i les seues atribucions, i del Decret 136/2023, de 10 d’agost, del Consell, d’aprovació del Reglament orgànic i funcional de la Conselleria d’Educació, Universitats i Ocupació,

RESOLC

*Primer. Objecte*

Regular les actuacions administratives automatitzades en matèria de treball, cooperativisme i seguretat laboral, a les quals s’aplicarà el segell d’òrgan de la Conselleria d’Educació, Cultura, Universitats i Ocupació, com a sistema de firma electrònica per a la identificació i l’autenticació de l’exercici de la seua competència, definides en l’apartat segon d’esta resolució.

*Segon. Actuacions administratives automatitzades*

El procediment respecte al qual exercix la competència funcional esta conselleria i que suposa actuacions administratives automatitzades en matèria de treball, cooperativisme i seguretat laboral, al qual serà aplicable el segell d’òrgan de la conselleria, és l’expedició dels diferents certificats i tota altra documentació administrativa oficial que ho requerisca, així com la resolució relativa a les matèries següents:

– Acomiadament col·lectiu (expedient de regulació d’ocupació - ERO) o de suspensió de contractes de treball i de reducció de jornada (expedient de regulació temporal d’ocupació - ERTO).

– Registre d’eleccions sindicals.

– Registre de cooperatives de la Comunitat Valenciana.

– Registre d’associacions d’autònoms.

– Comunicació d’obertures de centres de treball.

– Registre de delegats de prevenció.

– Registre d’empreses amb el risc d’amiant (RERA).

*Tercer. Òrgans competents*

La Direcció General de Treball, Cooperativisme i Seguretat Laboral de la Conselleria d’Educació, Cultura, Universitats i Ocupació serà responsable de la seua utilització, en l’àmbit de la seua competència, així com de resoldre la impugnació de les actuacions automatitzades, definides en l’apartat segon d’esta resolució, firmades amb este segell electrònic.

*Quart. Verificació del certificat*

La verificació del certificat, així com la dels documents generats que incloguen el segell electrònic, podrà realitzar-se a través de l’Agència de Tecnologia i Certificació Electrònica-ACCV, així com pel servici Valide de la plataforma de validació de certificats de l’Administració general de l’Estat, en la següent adreça electrònica: <https://valide.redsara.es/>

*Quint. Eficàcia*

Esta resolució produirà efectes des del dia de la firma, amb independència de la seua publicació en el *Diari Oficial de la Generalitat Valenciana*.

Contra esta resolució, que no posa fi a la via administrativa, es pot interposar un recurs d’alçada davant de la Secretaria Autonòmica d’Ocupació en el termini d’un mes comptat des de l’endemà de la publicació en el *Diari Oficial de la Generalitat Valenciana*, d’acord amb el que disposen els articles 121 i 122 de la Llei 39/2015, d’1 d’octubre, del procediment administratiu comú de les administracions públiques.

  

València, 13 de novembre de 2024

Andrés Lluch Figueres

Director general de Treball, Cooperativisme i Seguretat Laboral